LEGISLATÍVNA RADA VLÁDY
   SLOVENSKEJ REPUBLIKY

     	Na rokovanie vlády SR
                                                                                                          Dňa 9. novembra 2005
                                                                                                          K materiálu č. 15556/2005
                                                                                                          K bodu č. 1

S T A N O V I S K O

k návrhu poslanca Národnej rady Slovenskej republiky Róberta Kaliňáka na vydanie zákona o odškodnení obetí okupácie Československa vojskami Zväzu sovietskych socialistických republík, Nemeckej demokratickej republiky, Poľskej ľudovej republiky, Maďarskej  ľudovej republiky a Bulharskej ľudovej republiky (1260)

I.

Podnetom na prerokovanie návrhu poslanca Národnej rady Slovenskej republiky Róberta Kaliňáka na vydanie zákona o odškodnení obetí okupácie Československa vojskami sovietskych socialistických republík, Nemeckej demokratickej republiky, Poľskej ľudovej republiky, Maďarskej ľudovej republiky a Bulharskej ľudovej republiky (1260) je ustanovenie § 70 ods. 2 zákona o rokovacom poriadku Národnej rady Slovenskej republiky v znení neskorších predpisov. Stanovisko k návrhu poslanca podľa čl. I ods. 5 Smernice na prípravu a predkladanie materiálov na rokovanie vlády SR vypracovalo Ministerstvo spravodlivosti Slovenskej republiky a na rokovanie vlády Slovenskej republiky ho predkladá minister spravodlivosti SR Daniel Lipšic.

II.

Obsahom návrhu zákona je určenie zákonných podmienok pre odškodnenie obetí okupácie Československa v období rokov 1968 - 1991 vojskami ZSSR, MĽR, PĽR, NDR a BĽR. Navrhované ustanovenie o vecnej príslušnosti v konaní o odškodnení sa predkladá v dvoch alternatívach (§ 4 ods. 2).

III.

Legislatívna rada vlády Slovenskej republiky prerokovala predmetný poslanecký návrh zákona 25. októbra 2005, pričom odporučila vláde Slovenskej republiky vysloviť s návrhom zákona  s ú h l a s  za predpokladu akceptovania pripomienok premietnutých do textu návrhu zákona, uvedených v časti IV. tohto stanoviska.

IV.

N á v r h

S t a n o v i s k o
vlády Slovenskej republiky

k návrhu poslanca Národnej rady Slovenskej republiky Róberta Kaliňáka na vydanie zákona o odškodnení obetí okupácie Československa vojskami Zväzu sovietskych socialistických republík, Nemeckej demokratickej republiky, Poľskej ľudovej republiky, Maďarskej  ľudovej republiky a Bulharskej ľudovej republiky (1260)

Vláda  Slovenskej   republiky vyslovuje  s  predmetným  návrhom  zákona  s ú h l a s za predpokladu akceptovania pripomienok premietnutých do nasledujúceho textu:

„ § 1 až 7 znejú:

§ 1
Účel zákona

(1)	Účelom zákona je odškodniť občanov Slovenskej republiky, ktorí ako občania Československej socialistickej republiky, Česko-slovenskej republiky alebo občania Českej a Slovenskej Federatívnej Republiky (ďalej len „československý občan“) utrpeli škodu na zdraví v súvislosti s pobytom okupačných armád Zväzu sovietskych socialistických  republík, Nemeckej demokratickej republiky, Poľskej ľudovej republiky, Maďarskej ľudovej republiky a Bulharskej ľudovej republiky (ďalej len „okupačná armáda“) na území vtedajšej Československej socialistickej republiky, Česko-slovenskej federatívnej republiky a Českej a Slovenskej Federatívnej Republiky (ďalej len „československá republika“).

(2)	Škodou na zdraví sa na účely tohto zákona rozumie ublíženie na zdraví, ťažká ujma na zdraví, smrť, znásilnenie, sexuálne násilie a sexuálne zneužívanie.

§ 2
Oprávnené osoby

(1)	Oprávnenou osobou podľa tohto zákona je fyzická osoba, ktorá:
a)	v období od 20. augusta 1968 do 30. júna 1991 utrpela škodu na zdraví s výnimkou smrti spôsobenú príslušníkom  alebo vojenskou technikou okupačných armád alebo civilnou osobou zdržujúcou sa na  území československej republiky v súvislosti s pobytom okupačných armád,
b)	škodu na zdraví utrpela na území československej republiky,
c)	v čase spôsobenia škody na zdraví bola československým občanom a 
d)	za škodu na zdraví podľa písmena  a) a c) nebola odškodnená podľa osobitného právneho predpisu.

(2)	Ak oprávnená osoba podľa odseku 1 zomrela, majú právo žiadať odškodnenie manžel oprávnenej osoby, alebo ak ho niet deti oprávnenej osoby, každý rovnakým dielom. Celková výška odškodnenia poskytnutá podľa odseku 2 nesmie presiahnuť sumu, ktorá by patrila oprávnenej osobe podľa § 3 ods. 2.

(3)	Ak bola oprávnená osoba podľa odseku 1 usmrtená, majú právo žiadať odškodnenie deti a manžel oprávnenej osoby každý rovnakým dielom, alebo ak ich niet rodičia oprávnenej osoby každý rovnakým dielom. Celková výška odškodnenia v tomto prípade nesmie presiahnuť sumu, ktorá by patrila oprávnenej osobe podľa § 3 ods. 1.

(4)	Odškodňovaním sa v zmysle tohto zákona rozumie poskytovanie jednorázovej finančnej sumy oprávnenej osobe.

(5)	Písomnú žiadosť je potrebné  doručiť  v lehote do 31. decembra 2007, inak nárok zaniká.

§ 3
Výška odškodnenia

(1)	Oprávnená osoba podľa § 2 ods. 3 má nárok na odškodnenie vo výške 100.000,- Sk.
(2)	Oprávnená osoba podľa § 2 ods. 1 a 2 má nárok na odškodnenie vo výške
a)	70.000,- Sk
1.	v prípade znásilnenia, sexuálneho násilia a sexuálneho zneužívania, alebo
2.	ak škoda na zdraví zanechá trvalé následky,
b)	15.000,- Sk v ostatných prípadoch.

Konanie o odškodnení
§ 4

(1)	Na konanie o odškodnení sa nevzťahuje všeobecný predpis o správnom konaní.

Alternatíva 1
(2)	O odškodnení rozhoduje na základe písomnej žiadosti Ministerstvo spravodlivosti Slovenskej republiky (ďalej len ministerstvo“).

Alternatíva 2
(2)	O odškodnení rozhoduje na základe písomnej žiadosti Ministerstvo obrany Slovenskej republiky (ďalej len „ministerstvo“).

(2)	K žiadosti je potrebné pripojiť doklady preukazujúce opodstatnenosť jej nárokov a čestné vyhlásenie o tom, že odškodnenie nebolo poskytnuté podľa iného právneho predpisu. Ak žiadosť nie je doložená týmito dokladmi, považuje sa za bezpredmetnú.

(3)	Ak o žiadosti nebolo rozhodnuté alebo ak nebolo odškodnenie vyplatené, nároky zo včas podanej žiadosti prechádzajú v prípade smrti oprávnenej osoby na jej dedičov.

§ 5

(1)	Ministerstvo je povinné rozhodnúť o žiadosti v lehote do 6 mesiacov odo dňa jej podania. V prípade okolností hodných osobitného zreteľa môže ministerstvo o žiadosti rozhodnúť do 9 mesiacov odo dňa jej podania.

(2)	Ak ministerstvo žiadosti nevyhovie alebo jej vyhovie iba sčasti, žiadateľ sa môže domáhať odškodnenia žalobou na súde proti Slovenskej republike zastúpenej ministerstvom  najneskôr do jedného roka odo dňa doručenia rozhodnutia ministerstva, inak nárok zaniká.

§ 6

(1)	Konanie podľa tohto zákona je oslobodené od správnych poplatkov.

(2)	Jednorázová peňažná čiastka poskytnutá ako odškodnenie podľa tohto zákona nepodlieha dani z príjmu fyzických osôb, nezahŕňa sa do vymeriavacieho základu na výpočet poistného na verejné zdravotné poistenie ani do príjmov rozhodujúcich pre výpočet poistného na sociálne poistenie.

(3)	Odškodnením podľa tohto zákona nie sú dotknuté práva poškodených domáhať sa  odškodnenia voči iným štátom.

§ 7

Tento zákon nadobúda účinnosť 1. januára 2007.“

V Bratislave 4. novembra 2005
Vypracovala: Lucia Dubravská

Schválil:	Štefan  Grman
		generálny riaditeľ
		sekcie vládnej legislatívy
          Daniel  L i p š i c
       podpredseda vlády SR,
   minister spravodlivosti SR a
         predseda legislatívnej rady vlády SR